Tárgyalja: Pénzügyi Bizottság

Nyilvános ülés anyaga

**Berettyóújfalu Város Önkormányzata Polgármesterétől**

**ELŐTERJESZTÉS**

a Berettyóújfalu, belterület 1574 hrsz-ú ingatlanon jelzálogjog alapítására

Tisztelt Képviselő-testület!

Berettyóújfalu Város Önkormányzata a Kormány 52/2018 (III.19.) Korm. rendelete alapján, amely a berettyóújfalui strand, uszoda és gyógyvizes fürdő fejlesztésének megvalósításával kapcsolatos egyes feladatokról rendelkezik, valamint a 1130/2018. (III.19.) Korm. határozat alapján támogatói döntésben részesült.

A támogatói döntés a berettyóújfalui 1574 hrsz-ú ingatlanon történő strand, uszoda és gyógyvizes fürdő kibővítéséről, az ehhez kapcsolódó út- és parkoló építés megvalósításáról rendelkezik. A támogatás 1 262 769 143 Ft beruházási költség mellett 190 000 000 Ft önerő biztosításával 1 072 769 143 Ft támogatási összegről szól, mely a központi költségvetésből kerül finanszírozásra.

A kormányhatározat értelmében a 190 000 000 Ft-ot önerőként kell biztosítani, amelyet a város saját bevételeiből nem tud finanszírozni, így fejlesztési hitel felvétele szükséges.

Az Önkormányzat Képviselő-testülete – a hiteligényre beérkezett 3 pénzintézeti ajánlat megismerését követően - a 168/2018. (VI. 28.) önkormányzati határozatával úgy döntött, hogy a 190 000 000-Ft összegű fejlesztési hitel felvétele tárgyában a Tiszántúli Takarék Takarékszövetkezettel köti meg a hitelszerződést a kormányzati hozzájárulást követően, továbbá felhatalmazta a polgármestert és a pénzügyi irodavezetőt a szükséges szerződések aláírására.

A Takarékszövetkezet ajánlatában többek között szerepelt, hogy az általa nyújtott kölcsön fedezetéül biztosítékként jelzálogjog és elidegenítési, terhelési tilalom illeti meg az ingatlanon.

Az önkormányzatok adósságot keletkeztető, valamint kezesség-, illetve garanciavállalásra vonatkozó ügyleteihez történő 2018. szeptemberi előzetes kormányzati hozzájárulásról szóló 1570/2018. (XI. 13.) Korm. határozat alapján Magyarország Kormánya hozzájárulását adta ahhoz, hogy Berettyóújfalu Város Önkormányzata 190 millió Ft összegű fejlesztési hitelt vegyen fel.

A kormányzati hozzájárulást követően lehetővé vált a berettyóújfalui strand, uszoda és gyógyvizes fürdő fejlesztésének megvalósításával kapcsolatos pályázat önerejének biztosítására vonatkozó, 2028. december 31.-i lejáratú hitelszerződés megkötése, melynek aláírására 2018. december 21-én került sor.

A hitelszerződés mellékletét képezi a „jelzálogszerződés ingatlanra” megnevezésű szerződés, mely alapján a felek megállapodtak abban, hogy a Takarékszövetkezetnek a hitelszerződésből eredő követelése megfizetésének biztosítására 190 000 000-Ft tőke és járulékai erejéig jelzálogjogot alapítanak a Berettyóújfalu Város Önkormányzata és a Herpály-Team Kft. mint zálogkötelezettek tulajdonában lévő Berettyóújfalu, belterület 1574 hrsz.-ú, 2 ha 2393 m² területű kivett strandfürdő ingatlanra.

Bár a Takarékszövetkezet ajánlata alapján tudható volt, hogy a hitelszerződés biztosítékaként jelzálogjog alapítása szükséges az ingatlanra, az ingatlan helyrajzi szám szerinti, pontos megjelölése nem szerepelt a Képviselő-testület által elfogadott ajánlatban. Emiatt szükséges egy utólagos jóváhagyás arra vonatkozóan, hogy az Önkormányzat 4055/22393 és a Herpály-Team Kft. 18338/22393 arányú tulajdonát képező strandfürdő ingatlanra, mint a hitel céljául szolgáló fejlesztés helyszínére jelzálogjog kerüljön alapításra.

Az előterjesztéshez egy határozati javaslat tartozik, kérem, hogy az előterjesztésben és a határozati javaslatban foglaltakat elfogadni szíveskedjenek.

Berettyóújfalu, 2019. január 24.

 Muraközi István

 polgármester

**HATÁROZATI JAVASLAT**

Berettyóújfalu Város Önkormányzata Képviselő-testülete jóváhagyja, hogy a Berettyóújfalu Város Önkormányzata és a Tiszántúli Takarék Takarékszövetkezet között megkötött éven túli futamidejű önkormányzati fejlesztési kölcsönre irányuló kölcsönszerződés alapján nyújtott 190 000 000-Ft összegű kölcsön fedezetéül a Tiszántúli Takarék Takarékszövetkezet javára biztosítékként 190 000 000-Ft tőke és járulékai erejéig jelzálogjog és a jelzálogjogot biztosító elidegenítési és terhelési tilalom kerüljön alapításra a Berettyóújfalu Város Önkormányzata 4055/22393 és a Herpály-Team Kft. 18338/22393 arányú tulajdonát képező Berettyóújfalu, belterület 1574 hrsz.-ú, 2 ha 2393 m² területű kivett strandfürdő ingatlanra.

**Határidő**: azonnal

**Felelős:** Muraközi István polgármester